2025-2026-мĕш вĕренÿ çулĕ

Шкул шайĕнчи олимпиада

Чăваш чĕлхипе литератури

8 класс

Ыйтусем

Олимпиада ирттермелли вăхăт – 120 минут

Кашни ыйтăва тĕрĕс хуравласан чи нумаййи 64 балл пухма пулать

1. Тупмалли юмахсен тупсăмĕсене тĕрĕс вырнаçтарăр. Тĕрĕс хуравшăн – 5 балл.

|  |  |
| --- | --- |
| Хăй пÿрт тулли, çапах та ăна курма çук. | Мĕлке. |
| Пĕлĕт мар – шăвать, юхăм мар – иртет. | Тумла. |
| Куçпа курăн, алпа тытаймăн. | Ăшă. |
| Алăк умĕнче автан ташлать. | Çăлтăрсем. |
| Пусă тĕпне кĕмĕл çĕрĕ ятăм. | Вăхăт. |

2. *Юхăм, мĕлке, кĕмĕл* сăмахсене вырăсла куçарăр. Тĕрĕс хуравшăн – 6 балл.

3. а) *Поэтăн иккĕмĕш кĕнеки 1962 çулта пичетленсе тухнă. ă) 1 утăм малалла – 2 каялла.*

Хисеп ячĕсене сăмахпа çырăр. Тĕрĕс хуравшăн – 6 балл.

4. а*) Амăшĕ ăна хирĕç тÿрех нимĕн те калаймарĕ чунĕ ытла та кÿтсе килнипе макăрса куççульне çăта-çăта ĕçпе хытнă ырханрах аллисемпе Илюка пуçĕнчен çурăмĕнчен ачашлама тытăнчĕ.*

*ă) Амăшĕпе пĕрле тата ун умне тăван килĕ хăйсен урамĕ çырмари çап-çут пĕве колхоз сачĕ хăй лартнă чие йывăççисем тухса тăчĕç.*

Кирлĕ çĕрте чарăну палли лартăр. Тулли хуравшăн – 8 балл.

5. *Куççуль, алли, чие, йывăççи, Илюк.* Панă сăмахсен сасă тата сас паллисен шутне çырса парăр. Тулли хуравшăн – 5 балл.

6. «Силпи – Пăлхар пики» сăвăлла трагедири сăнарсен ячĕсене çырăр. Хайлава кам çырнă? Тĕрĕс хуравшăн – 8 балл.

7. Çак йĕркесене кам çырнă? Сăвă ятне çырăр. Тĕрĕс хуравшăн – 5 балл.

*Акă ĕнтĕ, пăх ĕнтĕ:*

*Çавра çил пек çаврăнса,*

*Çĕмĕртсене çĕмĕрсе,*

*Сикрĕ тухрĕ çырмаран,*

*Пĕкке хуçрĕ çурмаран, –*

*Ват çын пекех шур сухаллă,*

*Качака пек мăйракаллă…*

*8.* Мĕн вăл *баллада*? Тĕрĕс хуравшăн – 5 балл.

9. Валентин Андреевич Урташ ăçта çуралнă? Унăн чăн хушаматне пĕлетĕр-и? Тулли хуравшăн – 6 балл.

10. *«Пирĕн йăх» ятлă хайлав çырăр. Тăванлăх-хурăнташлăх ячĕсемпе усă курăр.* Тулли хуравшăн – 10 балл.